La Paz

La Paz (poprawom Nuestra Señora de La Paz, „Naša knjeni měra“; w aymarašćinje Chuquiyapu Marka) je z něhdźe 750.000 wobydlerjemi třeće najwjetše město Boliwiskeje a sydło knježerstwa južnoameriskeho stata. Stolica je Sucre. Nadeńdźe so na wysokoruninje Altiplano w Andach we wysokosći wot 3600 metrow w 400 metrow hłubokim kanjonje rěki Chokeyapu a je tuž najwyše ležace knježerstwowe sydło na swěće.

Na wysokoruninje zapadnje města samoho nasta – najprjedy jako dźěl města La Paz – nowe sydlišćo El Alto, kotrež je mjeztym z 850.000 wobydlerjemi druhe najwjetše město Boliwiskeje. Tam nadeńdźe so tež mjezynarodne lětanišćo La Paz-El Alto. Město leži pod druhej najwyšej horu Boliwiskeje Illimani (6.439 m).

Klima je přez cyłe lěto chětro runostajna, tak leži přerězna maksimalna temperatura pola 19 stopnjow w oktobrje a 17 stopnjow w juniju a juliju. Minimalne temperatury wučinja 1° C w juniju a juliju a 6°C mjez nowembrom a měrcom. Spadki padaja přewažnje wot oktobra do měrca.

 Wobrazy 

 Žórła 

 Wotkazaj 

 Oficielna webstrona města